Predkladacia správa

Materiál  Analýza súčasného stavu evidencie, ochrany a sprístupňovania zbierkových fondov a expozícií múzeí a galérií v Slovenskej republike sa predkladá na základe Plánu práce vlády SR na rok 2004, uznesenie č. 1223 C. 1 , číslo materiálu  11663/2003 ako úloha č. 2 na december 2004. Potreba spracovať takúto analýzu vznikla z Programového vyhlásenia vlády SR a jeho rozpracovania na podmienky rezortu  ministerstva kultúry SR ako reflexia zložitej situácie v oblasti ochrany a prezentácii zbierkových fondov múzeí a galérií. 
	Uvedené inštitúcie prešli v priebehu posledných pätnástich rokov zložitým procesom vývoja. Išlo najmä o organizačné, štrukturálne zmeny v zriaďovateľskej pôsobnosti i  zmeny právnej subjektivity. V roku 1990 prevzalo Ministerstvo kultúry SR od krajských a okresných národných výborov zodpovednosť zriaďovateľa regionálnych múzeí a galérií. V roku 1996 stratili tieto bývalé regionálne múzeá a galérie právnu subjektivitu a stali sa súčasťou regionálnych kultúrnych centier (RKC). Od januára 1997 zriaďovateľská právomoc prešla na krajské úrady, ktoré po zrušení RKC v roku 1998 vrátili jednotlivým múzeám a galériám právnu subjektivitu. Poslednou organizačnou zmenou bol prechod  zriaďovateľskej funkcie od krajských úradov na samosprávne kraje (VÚC). Tento proces častých organizačných zmien v systéme múzeí a galérií vážne spomalil vývojové a kvalitatívne trendy rozvoja mnohých aktivít najmä v regionálnych múzeách a galériách. I napriek skutočnosti, že legislatívne úpravy stanovili pre múzeá a galérie moderne  definovanú pôsobnosť a reálne úlohy, predsa sa nepodarilo priebežne vytvoriť podmienky na ich realizáciu.
	Predkladaný materiál analyzuje súčasný stav evidencie, ochrany a sprístupňovania zbierkových fondov a expozícií múzeí a galérií s dôrazom na roky 1998 – 2003. V tomto procese sa odrážajú výsledky vývojových trendov ale aj dosah zásadnej zmeny – prechodu zriaďovateľskej pôsobnosti väčšiny pôvodných štátnych múzeí a galérií z Ministerstva  kultúry SR na samosprávne kraje v apríli 2002. Uvedeným  prechodom zriaďovateľskej pôsobnosti sa obmedzili priame i nepriame regulatívne, hlavne finančné nástroje Ministerstva kultúry SR  na podstatne užší okruh subjektov.  Preklenutím tohto stavu je nový grantový systém Ministerstva kultúry SR, najmä jeho podprogram 4. 4. podpora múzeí a galérií, ktorý je orientovaný prevažne na podporu aktivít neštátnych subjektov.
	Materiál je členený na tri osobitné časti zamerané na evidenciu, odbornú ochranu fondov múzeí a galérií a sprístupňovanie zbierkových fondov formou expozícií, výstav a edičnej činnosti. Analýza je prezentovaná aj prostredníctvom príloh, tabuliek a grafov za roky 1998 – 2003. 
	V záverečnej časti materiálu sa navrhujú opatrenia na zlepšenie súčasného stavu evidencie, odbornej ochrany a prezentácie zbierkových fondov zbierkotvorných inštitúcií v Slovenskej republike. Materiál bol posúdený vo vnútrorezortnom pripomienkovom konaní.
 	Navrhované opatrenia nemajú finančný, ekonomický, environmentálny vplyv a zároveň ani vplyv na zamestnanosť. 
	 Materiál sa predkladá na rokovanie vlády SR bez zásadných pripomienok. Ostatné pripomienky oslovených subjektov boli zapracované do materiálu.